1Makkedai PUWANGNGE lao ri umma’-Na, "Pogau’i aga iya adélé’é sibawa iya siturué sibawa hukkuk-Ku. Saba’ dé’na namaitta Upolé passalama’ko sibawa adélékek-Ku ripannessai.
2Ubarakkaki tau iya turusiyéngngi esso Saba’é sibawa dé’ napanajisi’i iyaro essoé. Tau iya dé’é napogau’i majaé Ugaukengngi matu sibawa makessing."
3Tau laing iya masséddié sibawa umma’na PUWANGNGE dé’ nawedding makkeda, "Dé’ napalaloka PUWANGNGE sompai Aléna silaong umma’-Na." Tau iya rilase’é dé’ nawedding mappikkiri "Dé’ naweddikka mancaji wargana umma’na PUWANGNGE, saba’ dé’ naweddikka lolongeng wija-wijanna."
4Makkedai PUWANGNGE lao ri mennang, "Rékko mujampangiwi esso Saba’é, rékko matinuluko lao ri assijancik-Ku sibawa pogau’i aga iya sennangiyéngngi atik-Ku,
5riyéngngerangngi matu asemmu ri laleng Bola-Ku sibawa ri yelle’na bangsa-Ku. Lebbi makessingngi iyaro naiya mappunnaiyé ana’-ana’ worowané sibawa makkunrai. Uwérékko aseng mannennungeng iya dé’é nariyallupai matu."
6Makkedai PUWANGNGE lao risining tau laingngé iya muttama’énna bilangenna umma’na PUWANGNGE, iya pojiyéngngi PUWANGNGE sibawa massompa lao ri Aléna, iya pakalebbiéngngi esso Saba’é sibawa matinulu lao ri assijancin-Na,
7"Utiwiko matu ri Sion, ri bulu-bulu-Ku mapaccingngé, sibawa Uwéréng arennung ri bola assompak-Ku. Sining akkarobangeng iya muwakkasuwiyangengngé ri mézba-Ku Utarimai matu. Riteppui matu Bola-Ku bola sempajang untu’ sininna bangsaé."
8Mappakkuwaiyé adanna PUWANG Iya Pommatanré iya mantara’éngngi Israélié lisu polé ri appalirengngé, "Maélo-Ka tiwii sining tau laingngé untu’ masséddi sibawa mennang iya maddeppungengngénna."
9PUWANGNGE suroi bangsa-bangsa laingngé polé pada-pada olokolo masekkangngé untu’ luruiwi umma’-Na.
10Adanna PUWANGNGE, "Sining pamimpinna bangsa-Ku iyanaritu sining tau buta! Dé’ aga-aga mennang naisseng. Pada-padai mennang asu pépé iya dé’é nabbokka, iyakiya matinroi bawang sibawa mannippi. Masennang tongeng mennang matinro!
11Pada-padai mennang asu mabélalaé iya dé’é naengka namesso. Iyaro sining pamimpingngé dé’ naengka najeppuiwi. Tungke-tungke pogau’i siyélo-élo atinna sibawa sappa asarong rialéna.
12Makkedai iyaro sining pammabo’é, ‘Laono mai taénung anggoro sibawa ménung gangka cau! Lebbi kessingngi baja naiya essoéwé!’"
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn